РЕГЛАМЕНТ (ЕС) 2021/590 НА КОМИСИЯТА

от 12 април 2021 година

за изменение на приложения II и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аклонифен, боскалид, краве мляко, етофенпрокс, железен пирофосфат, L-цистеин, ламбда-цихалотрин, малеинов хидразид, мефентрифлуконазол, натриев 5-нитрогваиаколат, натриев o-нитрофенолат, натриев p-нитрофенолат и триклопир във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за аклонифен, боскалид, етофенпрокс, ламбда-цихалотрин, малеинов хидразид, мефентрифлуконазол, натриев 5-нитрогваиаколат, натриев o-нитрофенолат, натриев p-нитрофенолат и триклопир са определени в приложение II към Регламент (ЕО) № 396/2005. За железен пирофосфат, L-цистеин и краве мляко няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество аклонифен, при сладки пиперки, билкови настойки и подправки бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на боскалид такова заявление бе подадено за нар, мед и други пчелни продукти вследствие от употребата му върху семена от рапица. По отношение на етофенпрокс такова заявление беше подадено за употребата му при сливи. По отношение на ламбда-цихалотрин такова заявление бе подадено за употребата му при подправки на семена и подправки, които представляват плодове на растения. По отношение на малеинов хидразид такова заявление бе подадено за употребата му при корени от цикория. По отношение на мефентрифлуконазол такова заявление бе подадено за употребата му при семкови плодове, кайсии, череши, праскови, сливи, грозде, картофи, сладка царевица, царевица, слънчогледово семе, семена от рапица и захарно цвекло (корени). По отношение на натриев 5-нитрогваиаколат, натриев o-нитрофенолат и натриев p-нитрофенолат такова заявление бе подадено за употребата им при грозде, ягоди, малини, френско грозде, сладка царевица/царевица, ориз, пшеница и хмел. По отношение на триклопир такова заявление бе подадено за употребата му при киви.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите по оценката бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите по оценката, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(6) По отношение на всички заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(7) По отношение на аклонифен заявителят представи също така информация, която не беше налична преди това по време на прегледа, извършен в съответствие с член 12 от Регламент (ЕО) № 396/2005. Посочената информация е свързана с изпитванията за наличие на остатъчни количества и методите за анализ.

(8) По отношение на натриев 5-нитрогваиаколат, натриев o-нитрофенолат и натриев p-нитрофенолат заявителят подаде такава информация и относно методите за анализ.

(9) По отношение на боскалид заявителят се позова на референтния стандарт за 2-хлоро-N-(4′-хлоро-5-хидроксибифенил-2-ил)никотинамид, наличен в търговската мрежа.

(10) По отношение на малеинов хидразид Органът направи оценка на заявлението с оглед на определянето на МДГОВ за моркови в контекста на своето заключение относно партньорската проверка на оценката на риска от употребата на активното вещество като пестицид (3). В съответствие със съществуващите насоки на Съюза за екстраполация на МДГОВ е целесъобразно МДГОВ за моркови да се прилага и за корени от цикория.

(11) По отношение на мефентрифлуконазол Органът препоръча да бъдат увеличени МДГОВ за черен дроб от свине, бъбреци от говеда и мляко от едър рогат добитък, овце и кози, дължащи се на употребата на веществото върху фуражи.

(12) В контекста на одобряването на активното вещество железен пирофосфат, в обобщеното досие бе включено заявление за МДГОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (4). Това заявление беше подложено на оценка от съответната държава членка в съответствие с член 11, параграф 2 от посочения регламент. Органът направи оценка на заявлението и представи заключение във връзка с партньорската проверка на оценката на риска от употребата на активното вещество като пестицид, в което заключи че е целесъобразно железният пирофосфат да бъде включен в приложение IV към Регламент (ЕО) № 396/2005 (5).

(13) L-цистеинът и кравето мляко са одобрени като основни вещества съответно с Регламент за изпълнение (ЕС) 2020/642 на Комисията (6) и Регламент за изпълнение (ЕС) 2020/1004 на Комисията (7). Не се очаква условията за употреба на посочените активни вещества да доведат до наличието в храни или фуражи на остатъчни вещества, които може да представляват риск за потребителя. Поради това е целесъобразно посочените вещества да бъдат включени в приложение IV към Регламент (ЕО) № 396/2005.

(14) Въз основа на обоснованите становища и на заключенията на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(15) Поради това Регламент (ЕО) № 396/2005 следва да бъде съответно изменен.

(16) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 12 април 2021 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the evaluation of confirmatory data following the Article 12 MRL review for aclonifen (Обосновано становище относно оценката на потвърждаващите данни, представени след прегледа по член 12 на МДГОВ за аклонифен). EFSA Journal (Бюлетин на ЕОБХ) 2020; 18(5):6102.

Reasoned opinion on the modification of the existing maximum residue level for boscalid in honey (Обосновано становище относно изменението на съществуващите максимално допустими граници на остатъчни вещества (МДГОВ) за боскалид при мед). EFSA Journal (Бюлетин на ЕОБХ) 2019; 17(11):5897.

Reasoned opinion on the modification of the existing maximum residue level for boscalid in pomegranates (Обосновано становище относно изменението на съществуващите максимално допустими граници на остатъчни вещества (МДГОВ) за боскалид при нар). EFSA Journal (Бюлетин на ЕОБХ) 2020; 18(9):6236.

Reasoned opinion on the modification of the existing maximum residue level for etofenprox in plums (Обосновано становище относно изменението на съществуващите максимално допустими граници на остатъчни вещества (МДГОВ) за етофенпрокс при сливи). EFSA Journal (Бюлетин на ЕОБХ) 2020; 18(7):6192.

Reasoned opinion on the modification of the existing maximum residue levels for lambda-cyhalothrin in seed and fruit spices (Обосновано становище относно изменението на съществуващите максимално допустими граници на остатъчни вещества от ламбда-цихалотрин в подправки на семена и подправки, които представляват плодове на растения). EFSA Journal (Бюлетин на ЕОБХ) 2020; 18(6):6110.

Reasoned opinion on the modification of the existing maximum residue levels for mefentrifluconazole in various crops (Обосновано становище относно изменението на съществуващите максимално допустими граници на остатъчни вещества от мефентрифлуконазол в различни култури). EFSA Journal (Бюлетин на ЕОБХ) 2020; 18(7):6193.

Reasoned opinion on the evaluation of confirmatory data following the Article 12 MRL review for sodium 5-nitroguaiacolate, sodium o-nitrophenolate and sodium p-nitrophenolate (sodium nitrocompounds). (Обосновано становище относно оценката на потвърждаващите данни, представени след прегледа по член 12 на МДГОВ за натриев 5-нитрогваиаколат, натриев o-нитрофенолат и натриев p-нитрофенолат (натриеви нитросъединения). EFSA Journal (Бюлетин на ЕОБХ) 2020; 18(3):6060.

Reasoned opinion on the modification of the existing maximum residue level for triclopyr in kiwi (Обосновано становище относно изменението на съществуващите максимално допустими граници на остатъчни вещества (МДГОВ) за триклопир при киви). EFSA Journal (Бюлетин на ЕОБХ) 2020; 18(7):6191.

(3) Заключение относно партньорската проверка на оценката на риска от употребата на малеинов хидразид като пестицид. EFSA Journal (Бюлетин на ЕОБХ) 2016; 14(6):4492.

(4) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(5) Заключение относно партньорската проверка на оценката на риска от употребата на активното вещество железен пирофосфат. EFSA Journal (Бюлетин на ЕОБХ) 2020; 18(1):5986.

(6) Регламент за изпълнение (ЕС) 2020/642 на Комисията от 12 май 2020 г. за одобряване на основното вещество L-цистеин в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 150, 13.5.2020 г., стр. 134).

(7) Регламент за изпълнение (ЕС) 2020/1004 на Комисията от 9 юли 2020 г. за одобряване на основното вещество краве мляко в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 221, 10.7.2020 г., стр. 133).